**Când vine iarna**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Toată lumea ştie

Că-ntr-o bună zi,

Pe neprins de veste

Iarna va veni.

Iarnă, iarnă rece,

Nu eşti prea miloasă.

Focul nu se-aprinde

Şi e frig în casă.

Din hogeaguri triste

Nu prea iese fumul,

Apa-i îngheţată,

Troienit e drumul.

Dacă faci necazuri,

Iarnă, de ce vii?

– Omule, mă iartă,

Vin pentru copii.

Vin pentru pâinică,

Să n-o rupă vântul.

Vin, c-o blană albă,

Să îmbrac pământul…